文瀾書院

文瀾書院，係一間舊時喺廣州西關嘅書院，喺而家廣州市荔灣區下九路廣州酒家隔離嘅文瀾巷度，原係嘉慶年間富商鄉紳成立嘅清濠公所，旨在清理下西關各濠涌，亦係士紳階層議事、文會友之所，文昌廟係渠嘅附屬建築。1911年，省城各界率先喺文瀾書院宣布廣東獨立。1928年畀改造成中山戲院，共和國後變成南方玉雕廠，玉雕廠宜家剩低文瀾巷一間舖面。

史

背景
清末嗰陣下西關河涌好多，逢雨必氾濫、淤塞，啲街坊就推舉十三行洋商潘、盧、伍、葉四大富家攬頭夾份去清理濠涌。跟著，士紳何太清、鍾啟韶、潘如彥、龔在德、顏平章、桂清槐同埋一啲商行巨賈，群埋四大富豪，發起成立咗清濠公所。清嘉慶十五年更由何太清等報請廣東布政使司、布政使曾燠核准，以下九甫繡衣坊大屋十二間改建成公所屋宇。呢個係文瀾書院嘅前身。

大屋原先係義豐洋行商人蔡昭復嘅物業。乾隆五十年，蔡因還唔到外商啲債，官府就查封大屋抵債，各洋行商人就買低渠成為咗共有物業。

清濠公所創立同年，諸巨頭再次擴建公所，改名文瀾書院，由於文瀾書院嘅成員大部分都係科舉考試嘅人，所以佢哋成日都嚟拜文昌帝嘅又喺後邊起咗間文昌廟，定落「以文會友」嘅宗旨，廣聚粵中仕子。

活動
書院開初係由經銷洋貨大戶盧、潘、伍、葉四家按年輪值打理，後因「文風日盛」，改每年公推紳士十二人管理。所謂「文風」其實係設文會徵文，設獎金獎取錄啲書友咁。成為文瀾書院會員重有條限定：寓居西關嘅人係要稅業三十年後進庠入式，先至畀入院。不過嗰陣外洋歸來粵僑同廣州啲洋商唔少住喺西關，因此文瀾書院變埋紳商聚集嘅地方。嗰陣就好似粵省商會會長許芝軒，同時亦係文瀾書院大紳，重有易蘭生、張弼士、盧乃潼呢啲商賈，都成日出入書院，參與地方事務。

由於聚集唔少名流，「粵省科場士子，皆以入院為榮」，而「科場得意者多出身院中」。文瀾書院設立最初嘅50年間，西關一帶就有成幾十家中咗翰林進士，傳出下西關係風水寶地嘅佳話。而唔少港澳、海外歸僑同天津、漢口、上海啲粵幫商賈，喺下西關呢頭買落或自建物業，「以效孟母擇鄰之雅」。

文瀾書院雖有書院之名，實際上唔係升學應試嘅地頭，而係一個文會，類似城市文士沙龍咁，嗰陣得啲有生員以上功名嘅廣州士紳先至入到書院度活動。啲書友講天又講地，文瀾書院慢慢，就演變成廣州士紳介入本地管治嘅議事堂。隨著晚清紳權擴展，文瀾書院亦日益喺地方管治事務度加深咗影響。

地方運動

1906年9月清政府發出咗「預備仿行憲政」上諭，廣州啲中意搞憲政嘅新派士紳，同廣東省法政學堂啲教習，就一齊發起喺1907年11月6號，正式喺文瀾書院成立廣東地方自治研究社，社長係舉人梁慶桂。初有社員172人，其中有士紳約佔90%。

1911年黃花崗起義以後，兩廣總督張鳴岐，水師提督李准等為首嘅清朝軍政當局，加強鎮壓同防範革命活動。10月25號，廣州城內紳商各團體喺文瀾書院集會，江孔殷主持咗呢次集會，討論「廣東提倡獨立，不如利用官府改良獨立」意見，通過成立改良政治總機關等決議。

後尾民軍陸續由各地抵達廣州，水師提督李准、兩廣總督張鳴岐轉軚支持革命黨人，同意獨立。11月8號，以商界團體為主嘅各界代表，喺省諮議局討論獨立問題，決定咗搵張鳴岐、龍濟光去做正、副都督，喺十一月九日宣佈獨立。後尾張鳴岐走咗佬，龍濟光亦褪軚，各界代表唯有重新開會，搵胡漢民做都督，陳炯明做副都督，直到十一月中，先至成立廣東軍政府。

解散
文瀾書院多年發展，積累唔少勢力同資產，持有過號稱廣州「酒家之冠」嘅文園酒家。1918年前後，羅崧藩入主文瀾書院，喺長達10幾年任內大肆貪污書院資產收入，1929年市工務局長程天固為推進西關清濠修路，就諗到搵大鱷羅崧藩來開刀，派出咗稽查員喺書院會友公宴帶走羅同渠嘅財務。事件驚動唔少要人，軍部同警隊偵緝隊等都想刮返羅，時粵軍要人梁鴻楷都有出面，但冇結果。程天固邀請財政局會同工務局，聯審逼使羅交出產據清算各項帳目，文瀾書院啲產業畀公開拍賣，所得資金一半畀工務局用去清河渠，一半去咗搞西關市立第二中學校。

遺物

光緒八年文瀾書院清濠公所自立記述組織活動嘅石碑，原先安置喺恩寧路逢慶首約度。共和國後畀定為廣州市文物保護單位。石碑而家放咗喺永慶坊嘅荔枝灣遊船碼頭旁邊。

廣州史

類:廣州古蹟
類:荔灣區
類:書院